Lykskouing op jong rugbyspeler gedoen | Netwerk24
Deur Maygene De Wee 12 Julie 2019 13:50
Die foto van Benwill Adelaar (15) Vrydag in die ingangsportaal van die Sekondêre Skool Albert Myburgh op Bredasdorp. Foto: Foto: Maygene de Wee
Die ouers van die 15-jarige Benwill Adelaar, rugbyspeler van die Sekondêre Skool Albert Myburgh op Bredasdorp wat Donderdag dood is ná ’n besering in ’n rugbywedstryd, is in Worcester waar ’n lykskouing op hul seun gedoen word.
Benwill is Donderdag in ’n 0.15-wedstryd teen die span van die Sekondêre Skool Villiersdorp beseer. Hy is behandel, maar is later aan sy beserings dood.
Kenneth Dunsdon, skoolhoof van Albert Myburgh, het Vrydag gesê die polisie het aan hom gesê Benwill is glo in ’n tip tackle opgetel en het vermoedelik op sy nek geval.
Die foto van Benwill Adelaar Vrydag in die ingangsportaal van die Sekondêre Skool Albert Myburgh op Bredasdorp.Foto: Maygene de Wee
Benwill se ma, Elizabeth Adelaar, het Vrydag gesê sy en haar man is saam met twee onderwysers van die skool in Worcester waar ’n lykskouing gedoen word om die presiese oorsaak van Benwill se dood te bepaal.
“Ek sal met julle praat, maar eers later vandag, asseblief.”
Dunsdon sê hulle het die oggend ’n diens by die skool gehou en beraders van die Wes-Kaapse onderwysdepartement is ook by die skool om Benwill se spanmaats by te staan.
Hy sê ook Ivan Pekeur, president van Boland-rugby, is op pad na Bredasdorp om met hulle oor die gebeure te praat.
Godfrey Gertse, Boland-rugby se mediakoördineerder, het Vrydag bevestig Pekeur gaan die skool besoek.
Hy sê verder die unie gaan sy eie ondersoek na die gebeure doen.
Benwill Adelaar se spanmaats en vriende het Donderdag kort ná die voorval in ’n kring op die rugbyveld gekniel om hul respek aan hom te betoon.
Meer oor: Benwill Adelaar | Bredasdorp